РЕПУБЛИКА СРБИЈА

НАРОДНА СКУПШТИНА

БИБЛИОТЕКА НАРОДНЕ СКУПШТИНЕ

**Тема: Законска регулатива о прекиду трудноће**

**Датум: 16.11.2017.**

**Бр. 28/ИП**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[СИТУАЦИЈА У РЕПУБЛИЦИ СРБИЈИ 2](#_Toc498085028)

[БОСНА И ХЕРЦЕГОВИНА, ХРВАТСКА И СЛОВЕНИЈА 4](#_Toc498085029)

[МАКЕДОНИЈА 6](#_Toc498085030)

[ЦРНА ГОРА 8](#_Toc498085031)

Питање прекида трудноће, које спада међу друштвено најосетљивија питања, показало се веома спорним на нивоу законске регулативе, и једно је од оних за које не постоје чврсти међународни стандарди. Приметно је да су поједине државе ово питање решавале сасвим различито, сходно сопственим друштвеним вредностима, при чему су уплив религије и верска уверења већинског становништва имала значајан утицај на законодавце. Тако материја прекида трудноће није обухваћена Европском конвенцијом о заштити људских права и достојанства људског бића у погледу примене биологије и медицине : Конвенција о људским правима и биомедицини ("Сл. гласник РС - Међународни уговори", бр. 12/2010) из 1997. године, јер није постигнута сагласност потписница о овој теми. Што се тиче Европске конвенције за заштиту људских права и основних слобода ("Сл. лист СЦГ - Међународни уговори", бр. 9/2003, 5/2005, 7/2005 - испр. и "Сл. гласник РС - Међународни уговори", бр. 12/2010 и 10/2015) из 1950. године, која је ратификована од стране свих чланица Савета Европе, она својим чланом 2. прокламује право на живот, међутим нема јединственог става да ли ово право припада и фетусу и у којој мери.

Прегледом европских закона, може се приметити да су решења сасвим различита, најпре у погледу услова за прекид трудноће и самог поступка, а затим, међу земљама које уопште дозвољавају прекид трудноће на основу слободне одлуке саме трудне жене, времена до када је тај прекид безуслован.

Тако, примера ради, Ирска и Малта имају најригорознија правила у овој области, недозвољавајући абортус, изузев у случају када је живот труднице у опасности, те нема никаквог простора за слободу избора, док међу најлибералније земље по том питању спадају Холандија и Шведска (Холандија дозвољава прекид трудноће и до 24 недеље, а Шведска до 18 недеље трудноће, уз минималне услове, попут консултација са лекарима одговарајуће струке).

Начелно, већина европских националних законодавстава безусловно дозвољава прекид трудноће до 12 недеље, а за касније прекиде трудноће се прописују мање или више строги услови.

# СИТУАЦИЈА У РЕПУБЛИЦИ СРБИЈИ

Устав Републике Србије ("Сл. гласник РС", бр. 98/2006) у члану 63. став 1. прокламује слободу одлучивања о рађању, односно да свако има право да слободно одлучи о рађању деце. Ово право би се морало тумачити као двоструко - позитивно, да свако има право да рађа, и негативно, да свако има право и да не рађа, па самим тим и прекине нежељену трудноћу. Чињеница да је ово друго право, након што је проглашено, одмах битно ограничено законом, изазива бројне контроверзе. Став 2. истог члана Устава гласи да Република Србија подстиче родитеље да се одлуче на рађање деце и помаже им у томе.

У Србији прекид трудноће легализован је 1969. године. Закон о поступку прекида трудноће у здравственим установама *(*“Сл. гласник РС”,бр. 16/95, 101/2005), надаље Закон, уређује услове и поступак прекида трудноће, као и хирушке интервенције у здравственој установи. Прекид трудноће може се извршити само на захтев трудне жене. За прекид трудноће код лица млађег од 16 година и лица потпуно лишеног пословне способности, потребна је и писмена сагласност родитеља, односно стараоца. Ако се сагласност не може прибавити од родитеља односно стараоца због њихове одсутности или спречености, потребно је прибавити сагласност надлежног органа старатељства. Прекид трудноће не може се извршити када се утврди да би се њиме теже нарушило здравље или угрозио живот жене. На поступак прекида трудноће примењују се одредбе Закона о здравственој заштити, ако овим законом није другачије одређено. У складу с чланом 9. Закона прекид трудноће може се извршити када трудна жена да писмену сагласност за прекид трудноће.

Здравствена установа је дужна да жени којој је извршен прекид трудноће обезбеди контролу здравственог стања, а у складу с чланом 12. Закона, здравствена установа у којој се врши прекид трудноће дужна је да води евиденцију и медицинску документацију о извршеним прекидима трудноће и да прописане извештаје доставља надлежном заводу за заштиту здравља. Ова евиденција и документација имају карактер лекарске тајне и чувају се у посебној архиви здравствене установе. На основу ових одредби Закона, у Србији је формиран национални регистар са личним подацима и медицинском документацијом о извршеним прекидима трудноће.

У складу с чланом 7. Закона постојање услова за прекид трудноће утврђује:

1) до навршене десете недеље трудноће - лекар специјалиста акушерства и гинекологије здравствене установе;

2) од навршене десете недеље трудноће до навршене двадесете недеље трудноће - конзилијум лекара одговарајуће здравствене установе;

3) после навршене двадесете недеље трудноће - етички одбор здравствене установе.

Дакле, до навршене десете недеље трудноће трудница није ни дужна да наводи разлог за прекид трудноће, нити је неко може питати за њене разлоге. Након навршене десете недеље, ситуација се драстично мења - не само што мора постојати разлог за прекид трудноће, него и сам прекид подлеже одобрењу лекара.

Након десете недеље, прекид трудноће се може извршити у три случаја:

1. Када постоји опасност по живот или тешко нарушавање здравља жене, које се не може отклонити на други начин;

2. Када се на основу релевантних тестова утврди да је могуће да ће се дете родити са тешким телесним или душевним недостацима;

3. Уколико је до зачећа дошло извршењем кривичних дела (силовање, обљуба над немоћним лицем, обљуба над малолетним лицем, обљуба злоупотребом положаја, завођење и родоскрнављење).

Одлука конзилијума лекара или етичког одбора којом се не одобрава прекид трудноће не омогућава трудници  право да се жали, јер Закон не предвиђају ту могућност.

Члан 10. Закона прописује здравствене установе у којима се могу обавити прекиди трудноће, зависно од периода трудноће, а ако се при прекиду трудноће посумња да је прекид започет ван здравствене установе кривичним делом, овлашћени лекар здравствене установе обавештава о томе орган надлежан за унутрашње послове. Кривично дело недозвољени прекид трудноће прописано је чланом 120. Кривичног законика ("Сл. гласник РС", бр. 85/2005, 88/2005 - испр., 107/2005 - испр., 72/2009, 111/2009, 121/2012, 104/2013, 108/2014 и 94/2016), и припада групи кривичних дела против живота и тела, груписаних у тринаестој глави.

# БОСНА И ХЕРЦЕГОВИНА, ХРВАТСКА И СЛОВЕНИЈА

Питање прекида трудноће у Босни и Херцеговини, Хрватској и Словенији регулисано је на веома сличан начин с обзиром на то да су закони који уређују ову материја донесени још крајем седамдесетих година прошлог века, када су ове државе биле део једног правног система. Штавише, ти закони усвајани су у складу са одредбом Устава СФРЈ из 1974. године, којом је загарантовано право слободног одлучивања о рађању деце што се може ограничити само ради заштите здравља (члан 191.).[[1]](#footnote-1) Прецизније речено, у БиХ и данас је на снази *Закон о условима и поступку за прекид трудноће,* („Службени лист Социјалистичке Републике Босне и Херцеговине“, бр. 29/77, 12/87), у Хрватској је то *Закон о здравственим мерама за остваривање права на слободно одлучивање о рађању деце,* („Народне новине“, број 18/78, 88/09)[[2]](#footnote-2) док је у Словенији важећи *Закон о здравственим мерама за остваривање права на рађање деце,* (Службени лист Социјалистичке Републике Словеније, бр. 11/77) [[3]](#footnote-3). С обзиром на то да су поједине одредбе у вези услова за прекид трудноће идентичне, наведена национална законодавства анализираће се обједињено.

Прекид трудноће, закони дефинишу као медицински захват који се може извршити само на захтев трудне жене или уз писмену сагласност родитеља, односно стараоца ако се ради код лица лишеног пословне способности или млађег од 16 година. Додатно, Закон БиХ прописује могућност да и малолетна трудница старија од 16 година може поднети захтев за прекид трудноће ако је запослена, што мора документовати. Такође, према наведеном закону, прекид трудноће код малолетне труднице старије од 14 година не може се извршити без њене сагласности.

На основу закона, прекид трудноће може се извршити до краја 10 недеље трудноће од дана зачећа, а након истека овог термина, или кад се утврди да би то могло теже нарушити здравље жене, потребно је одобрење надлежне првостепене комисије. Изузетно, прекид трудноће може се извршити и после навршене десете недеље трудноће али не и после 20 и то:

1) када се на основу медицинских индикација утврди да се на други начин не може спасити живот или отклонити тешко нарушавање здравља жене;

2) када се на основу научно-медицинских сазнања може очекивати да ће се дете родити са тешким телесним или душевним недостацима;

3) када је до зачећа дошло извршењем кривичног дела (силовање, обљуба над немоћним лицем, обљуба злоупотребом положаја, обљуба над малолетним лицем, или родоскрнављење).

Поступак по захтеву за прекид трудноће је хитан због чега првостепена комисија мора одлучивати о захтеву у року од неколико дана ( Хрватска – осам, Словенија – седам, БиХ - три) од дана пријема захтева. У случају да трудна жена није задовољна одлуком комисије, може уложити приговор другостепеној комисији чија одлука се сматра коначном. Све ове процедуре и поступци, заснивају се на одговарајућој медицинској документацији о чему надлежне здравствене установе, воде евиденцију што представља професионалну и службену тајну (БиХ) и о чему обавештавају орган надлежан за вођење здравствене статистике (Хрватска). Трошкове индукованог прекида трудноће сноси пацијенткиња док су трошкови прекида трудноће из медицинских разлога, обухваћени здравственим осигурањем.

Изнимно, без обзира на услове и законом прописан поступак, прекид трудноће ће се извршити или довршити када прети непосредна опасност за живот или здравље трудне жене и када је прекид трудноће већ започет. Ако се при прекиду трудноће посумња да је прекид започет супротно одредбама закона, овлашћени лекар здравствене установе обавештава о томе орган надлежан за унутрашње послове.

И у Хрватској *(Закон о лијечништву, Народне новине 121/03, 117/08)[[4]](#footnote-4)* и у Словенији *(Закон о пружању здравствених услуга, Закон о здравственим радницима, Словеначки кодекс лекарске етике и деонтологије)* лекари имају право да одбију извршење прекида трудноће и да се позову на приговор савести, због својих етичких, верских или моралних ставова или уверења, ако тиме не узрокује трајне последице за здравље или не угрозе живот пацијента, о чему морају да обавесте пацијента и упуте га другом лекару исте струке.

# МАКЕДОНИЈА

Македонски парламент (Собрање) је средином 2013. године усвојио Закон о прекиду трудноће (Законот за прекинување на бременоста, „Службен весник на Република Македонија“, бр. 87/13, 164/13, 114/14, 149/15), надаље Закон, убрзаним поступком и без јавне дебате. До усвајања овог закона на снази је био закон донесен у доба СФРЈ. Новим законом уведене си следеће новине – жена мора писмено да затражи прекид трудноће, обавезно саветовање са лекаром који треба да изврши медицинску интервенцију прекида трудноће, обавезни ултразвучни гинеколошки преглед пре и после прекида трудноће и обавезни период од три дана између саветовања и медицинске интервенције прекида трудноће.  Закон је предложила тадашња влада на челу са конзервативном странком ВМРО-ДПМНЕ, препознатљивој по разним мерама за подизање наталитета у земљи.

Закон уређује услове под којима може да се изврши прекид трудноће, процедуре за одобрење прекида трудноће, услове које морају да испуњавају здравствене установе у којима се обавља прекид трудноће и надзор над условима и поступком прекида трудноће. Прекид трудноће је дефинисан као медицинска интервенција о којој слободно одлучује трудна жена. У складу с чланом 2. став 2. Закона, право на прекид трудноће може да буде ограничено само у циљу заштите здравља и живота трудне жене. У циљу заштите здравља труднице, прекид трудноће може да се изврши до истека десете недеље трудноће од зачећа и уз писмену сагласност труднице. Ако је трудница малолетна или лишена правне способности, прекид трудноће може да се изврши до истека десете недеље трудноће уз писмену сагласност родитеља, односно старатеља. Прекид трудноће не може да се изврши до навршења десете недеље трудноће ако би то угрозило здравље и живот трудне жене. Такоће, прекид трудноће до истека десете недеље трудноће не може да се изврши ако је од претходног прекида трудноће протекло мање од годину дана (члан 3. став 5 Закона).

Члан 4. наводи изузетке од одредбе којом се ограничава извршење прекида трудноће. Прекид трудноће се може извршити и након истека десете недеље трудноће и ако је од претходног прекида трудноће протекло мање од годину дана у следећим случајевима:

- ако постоје медицинске индикације да даља трудноћа угрожава живот и здравље жене,

- ако постоје медицинске индикације да ће дете бити рођено са тешким телесним и душевним недостацима,

- ако је трудноћа последица извршења кривичног дела (обљуба мамлолетнице, силовање, обљуба немоћног лица, злоупотреба положаја или родоскрнављење),

- ако се утврди да током трудноће или порођаја трудна жена може да дође у веома тешку личну, породичну или материјалну ситуацију која би угрозила њено здравље.

За прекид трудноће до истека десет недеље трудноће, жена подноси захтев лекару који треба да изврши прекид трудноће на обрасцу који прописије Министарство здравља. Лекар је дужан да обави саветовање са трудном женом која жели да изврши прекид трудноће у складу с посебним актом који доноси Министарство здравља. Уколико трудна жена остане при својој одлуци да прекине трудноћу, дужна је да да писмену сагласност. Од дана саветовања до прекида трудноће мора да протекне три дана.

Ако лекар коме се трудна жена обратила сматра да прекид трудноће може да угрози њено здравље, она ће бити упућена на првостепену комисију у здравственој установи у којој се обавља прекид трудноће. Првостепену комисију формира директор здравствене установе. Приговор против одлуке првостепене комисије решава другостепена комисија. Другостепену комисију формира Министарство здравља за целу територију Републике Македоније и њу чине три члана : лекар специјалиста гинекологије, лекар специјалиста интерне медицине и социјални радник. Председник другостепене комисије је лекар специјалиста гинекологије. Члан првостепене комисије не може да буде члан другостепене комисије, као што ни члан другостепене комисије не може да буде члан првостепене комисије. Трудна жене подноси писмени захтев првостепеној комисији, а у случају да је малолетна или правно неспособна, то чини родитељ односно старатељ. Седници првостепене комисије у том случају може да присуствује родитељ односно старатељ трудне жене. Такође, брачни друг може да присуствује седници првостепене комисије. Ако првостепена комисија оцени да жена може да изврши прекид трудноће, она је дужна да од ње затражи писану сагласност за прекид трудноће, односно у наведеним случајевима од њеног родитеља или старатеља. Комисије морају да донесе одлуку у року од три дана, и то првостепена комисија од дана подношења захтева за прекид трудноће, а другостепена комисија од дана пријема приговора на одлуку првостепене комисије. Ако ови рокови не могу да се испоштују из оправданих разлога, рок за доношење одлуке комисије не може да буде дужи од седам дана. Одлука другостепене комисије је коначна. Здравствена установа је дужна да чува документацију о прекиду трудноће у посебној архиви.

Прекид трудноће може да се изврши и без одлуке комисије ако су угрожени здравље и живот трудне жене, те се не може чекати доношење одлуке. Лекар који је извршио прекид трудноће без одлуке комисије, дужан је да о томе извести директора здравствене установе у року од 24 часа, а директор је дужан да у року од три дана извести о томе првостепену комисију.

Здравствена установа у којој је извршен прекид трудноће дужна је да спроведе контролу здравља жене којој је извршен прекид трудноће, као и да јој пружи одговарајуће медицинске савете. Прекид трудноће може се обавити у здравственој установи која има гинеколошко-акушерско одељење у складу с прописима о здравственој заштити и која има одобрење Министарства здравља за обављање медицинске интервенције прекида трудноће. Министарство здравља прописује медицински протокол у вези с прекидом трудноће који обухвата неопходне медицинске анализе и обавезни ултразвучни преглед пре и после прекида трудноће, као и поступак прекида трудноће. Здравствена установа је дужна да обезбеди да прекид трудноће врши лекар специјалиста гинекологије и акушерства и медицинска сестра бабица.

Чланом 36. Закона предвиђено је да ће лекар који изврши прекид трудноће супротно одредбама овог закона или у здравственој установи која не задовољава услове дефинисане овим законом, одговарати за кривично дело за које је запрећена казна од шест месеци до три године затвора.

# ЦРНА ГОРА

Закон о условима и поступку за прекид трудноће *("Службени лист Црне Горе", бр. 053/09)*, прекид трудноће дефинише као посебну медицинску интервенцију којом се завршава трудноћа пре биолошког термина.[[5]](#footnote-5) Овај поступак сматра се хитним „и његовим спровођењем се обезбеђује чување професионалне тајне, поштовање личности и достојанства труднице.“

Закон прецизира да се „прекид трудноће може извршити до 10 недеља од дана зачећа, на основу писаног захтева труднице.“ Изнимно, прекид се може извршити и после 10 недеље али не и након 32. Такође, Закон оставља могућност да се прекид трудноће може извршити и у периоду након истека 10 па до 20 недеље, уколико се:

1) на основу медицинских индикација утврди да се на други начин не може спасити живот или отклонити тешко нарушавање здравља жене за време трудноће, порођаја, или после порођаја;

2) на основу медицинских индикација може очекивати да ће се дете родити са тешким телесним или душевним недостацима;

3) зачеће догодило извршењем кривичног дела;

4) жена у току трудноће или после порођаја може наћи у тешким личним или породичним приликама.

Прекид трудноће у горе наведеним случајевима одобрава првостепена односно, у случају жалбе, другостепена комисија која доноси коначну одлуку.

Према Закону, прекид трудноће после 20 недеље може се извршити само на основу медицинских индикација наведених напред под 1) и 2). У случају када се прекид трудноће ради у периоду од 24 до 32 недеље Закон обавезује на претходни фетицид, као медицинску интервенцију, да би се избегло рађање живог, а оштећеног плода. У оба наведена случаја, потребна је сагласност Етичког комитета Клиничког центра Црне Горе. Међутим, ако се ради о хитној интервенцији ради спасавања живота труднице, прекид трудноће се може извршити без одобрења Комитета.

Прекид трудноће малолетног лица или лица под старатељством може се извршити само уз писану сагласност родитеља, усвојиоца, односно стараоца или надлежног органа старатељства, уколико се због одсутности или спречености родитеља, усвојиоца, односно стараоца, њихова сагласност не може прибавити.

Трошкове прекида трудноће до 10 недеље, према Закону, сноси трудна жена односно Центар за социјални рад ако је она корисник социјалне заштите, или родитељ, усвојилац, старалац или орган старатељства малолетног лица. У осталим случајевима наведеним у Закону, трошкове прекида трудноће сноси Фонд за здравствено осигурање Црне Горе.

Закон о условима и поступку за прекид трудноће није нормирао право лекара на приговор савести који, као такав, није дефинисан ни другим актима. Међутим, у Кодексу медицинске етике и деонтологије, *(VII Регулисање плодности - планирање породице, тачка 3)* наводи се да су лекари „дужни очувати нерођени живот, а прекид трудноће обавља се према законским одредбама, а лекари не могу бити приморани да ураде или не ураде прекид трудноће.“[[6]](#footnote-6)

**Извори информација**

Кривична дела против живота и тела: кривично дело недозвољеног прекида трудноће - члан 120. Кривичног законика. Правни инструктор, бр. 127 (03.11.2016.)

Министарство за здравство Републике Македоније, Законот за Прекинување на бременоста. <http://zdravstvo.gov.mk/zakon-za-prekinuvanje-na-bremenosta/>

**ECPRD Request 2592** Legal status and societal practice of abortion / termination of pregnancy (2014)

ECPRD Request 2563 Legislation on the right to abortion in the European Union (2014)

Истраживање урадиле:

Тања Остојић

начелник Библиотеке

Милана Штековић,

виши саветник – истраживач

1. Интернет: <http://mojustav.rs/wp-content/uploads/2013/04/Ustav-SFRJ-iz-1974.pdf> [↑](#footnote-ref-1)
2. Интернет: <http://www.propisi.hr/print.php?id=9842>

Уставни суд Републике Хрватске одбацио је предлог за оцену уставности овог закона почетком 2017. године, који је седам удружења поднело пре 26 година. Такође, Суд је обавезао Хрватски сабор да у року од две године донесе нови закон који регулише ово питање. Законодавцу је остављено да новим законом одреди превентивне и едукативне мере, како би прекид трудноће био изузетак. Интернет: <https://dnevnik.hr/vijesti/hrvatska/ustavni-sud-danas-objavljuje-odluku-o-zakonu-o-pobacaju---468514.html> [↑](#footnote-ref-2)
3. Интернет: <http://www.wikiwand.com/en/Abortion_in_Slovenia> [↑](#footnote-ref-3)
4. Интернет: <https://www.zakon.hr/z/405/Zakon-o-lije%C4%8Dni%C5%A1tvu> [↑](#footnote-ref-4)
5. Пре ступања на снагу важећег Закона, на снази је био Закон о условима и поступку за прекид трудноће ("Службени лист Социјалистичке Републике Црне Горе", бр. 029/79, 031/79, 029/89, 039/89, Службени лист Републике Црне Горе", бр. 048/91, 017/92, 059/92, 027/94, Интернет: <http://www.mzdravlja.gov.me/biblioteka/zakoni?pagerIndex=2> [↑](#footnote-ref-5)
6. Интернет: <http://www.mzdravlja.gov.me/biblioteka?query=kodeks&sortDirection=desc> [↑](#footnote-ref-6)